**Sut i wneud Busnes gyda**

**Heddlu Gwent:**

**Canllaw i Gyflenwyr**

Mae Heddlu Gwent yn gwario tua £30 miliwn y flwyddyn ar nwyddau a gwasanaethau, gan ddarparu ystod eang o gyfleoedd masnachol i sefydliadau o bob maint.

Bwriad y canllaw hwn yw rhoi gwybodaeth am weithdrefnau gosod contractau'r heddlu ac esbonio sut i wneud cais am gontractau sydd wedi'u hysbysebu, yn ogystal â beth i'w ddisgwyl gan gyflenwyr sy'n darparu nwyddau neu wasanaethau i'r heddlu.

Rydym yn annog cystadleuaeth ac yn croesawu ceisiadau gan gyflenwyr newydd a sefydledig. Bydd busnes yn cael ei ddyfarnu ar sail gwerth am arian i'r trethdalwr. Ni allwn wahaniaethu o blaid cyflenwyr lleol, ond byddant yn cael pob anogaeth i gystadlu am gontractau.

**Beth sydd ei angen arnaf er mwyn cael fy ystyried yn gyflenwr i Heddlu Gwent?**

### Cyn i ni eich ystyried chi fel cyflenwr, bydd angen i chi gael rhai polisïau a gweithdrefnau ar waith...

### Cydraddoldeb ac amrywiaeth

Mae dyletswydd ar Heddlu Gwent i hyrwyddo cyfle cyfartal a dileu gwahaniaethu ac aflonyddwch anghyfreithlon a sicrhau na chaiff arian cyhoeddus ei wario ar arferion gwahaniaethol nac ar adael i anghydraddoldeb anghyfiawn neu anghyfreithlon barhau yn ein prosesau caffael cyhoeddus.

Cydymffurfio â Deddf Cydraddoldeb 2010 ac unrhyw Godau Ymarfer cysylltiedig.

Gellid gofyn i'r contractwyr ddarparu datganiad ysgrifenedig o'u Polisïau Amrywiaeth a Chyfle Cyfartal a manylion ar sut y cânt eu rhoi ar waith.

### Yr Amgylchedd a Chynaliadwyedd

Mae Heddlu Gwent ymroi i leihau'r effeithiau niweidiol ar yr amgylchedd trwy ailgylchu, defnyddio ffynonellau adnewyddadwy, lleihau'r defnydd o danwydd ac egni a sicrhau y ceir gwared ar ddeunydd gwastraff yn briodol. Ceisiwn fynd ati i wneud busnes gyda chwmnïau sy'n ymrwymo’n glir i ddiogelu'r amgylchedd. Bydd angen polisi amgylcheddol a thystiolaeth ategol lle y bo'n berthnasol i'r contract.

### Iechyd a diogelwch

Cydymffurfio â Deddf Iechyd a Diogelwch yn y Gwaith 1974. Mae'n bosibl y bydd angen copïau o bolisïau'r cwmni.

### Yswiriant

Bydd lefel yr yswiriant sydd gan gyflenwr yn dibynnu ar y math o nwyddau/gwasanaeth a gynigir a'r risgiau sy'n gysylltiedig â hynny. Ystyrir pob contract yn annibynnol a chaiff gofynion yswiriant digonol eu cymhwyso yn unol â hynny. Gofynnir i'r contractwyr amgáu copïau o'r dogfennau yswiriant angenrheidiol i brofi bod gan y contractwyr y sicrwydd yswiriant angenrheidiol, gan gynnwys atebolrwydd cyhoeddus, atebolrwydd cyflogwyr a lle y bo'n briodol, indemniad proffesiynol.

### Asesiad ariannol

Mynd trwy asesiad ariannol – ar gyfer contractau sydd dros y trothwy caffael cyhoeddus (a arferai gael ei adnabod fel OJEU), bydd yn ofynnol i'r contractwyr ddarparu eu cyfrifon archwiliedig dros y tair blynedd diwethaf fel rheol.

### Gofynion Fetio

Bydd staff y contractwyr perthnasol yn cael ei fetio i'r lefel briodol fel y bo'n ofynnol gan yr Heddlu.

*Sylwch mai'r isafswm gofynion yw'r rhain.* *Efallai y bydd angen polisïau ac amodau pellach ar gyfer rhai contractau.*

# Tendro

**Yn aml iawn, gall tendro a gosod contractau ymddangos yn ddryslyd ac yn fiwrocrataidd i gyflenwyr ac fe'i hystyrir yn rhwystr i fusnesau bach a chanolig eu maint (BBaChau)**

Fodd bynnag, rydym wedi gwneud ymdrechion i leihau faint o wybodaeth rydym yn gofyn i'r cyflenwyr amdani er mwyn i'r wybodaeth y gofynnwn amdani fod yn berthnasol ac yn gymesur i'r contract penodol dan sylw. Ein nod yw cael proses mor dryloyw â phosibl.

Dylid cofio ein bod yn gwario arian cyhoeddus ac yn cael ein harchwilio drwy ganllawiau a phrosesau llym. Nod Heddlu Gwent yw cyflawni'r gwerth gorau ym mhopeth a brynwn.

Mae cytundebau fframwaith cenedlaethol, rhanbarthol a lleol yn darparu mynediad i farchnad sy'n llawer ehangach na'r arfer i gyflenwyr nwyddau a gwasanaethau. Drwy gymryd rhan mewn contractau consortia, cytundebau fframwaith a thendro electronig, gall cyflenwyr ehangu i farchnadoedd llawer mwy.

### Rydym yn gwneud y canlynol wrth wahodd cwmnïau i dendro:

* Pennu ein hanghenion o ran allbynnau pan fo'n briodol, er mwyn annog arloesedd;
* Gwahodd tendrau gan ddigon o gyflenwyr i sicrhau bod y gystadleuaeth yn ddilys;
* Sicrhau bod y gweithdrefnau a'r dogfennau tendro mor glir a chryno â phosibl, ac ond yn gofyn am y wybodaeth angenrheidiol i werthuso ceisiadau;
* Rhoi gwybod i bob tendrwr am y meini prawf gwerthuso a'r pwysoliadau y bydd y penderfyniad i ddyfarnu'r contract yn seiliedig arnynt;
* Darparu'r un wybodaeth a chyfleoedd i bob tendrwr.

### Trothwyon tendro

Rhaid i'r cwmnïau sy'n gwneud cais am fusnes Heddlu Gwent ddilyn y weithdrefn dendro briodol. Po fwyaf yw gwerth rhagamcanol y nwyddau, gwaith a gwasanaethau, y mwyaf trwyadl fydd y weithdrefn dendro.

Os bydd y cyfle busnes yn syml iawn a'r gwerth islaw'r trothwy i wahodd tendrau, yna gofynnir am ddyfynbris. Os caiff y cyfle busnes ei brisio i fod uwchlaw'r [Trothwy Caffael Cyhoeddus perthnasol](http://www.ogc.gov.uk/procurement_policy_and_application_of_eu_rules_eu_procurement_thresholds_.asp), byddwn yn gwahodd tendrau fel rheol.

Ar gyfer pryniannau sydd uwchlaw'r trothwy Caffael Cyhoeddus, bydd tendrau'n cael eu gwahodd yn unol â'r Rheoliadau Contractau Cyhoeddus. Bydd y gofynion hyn yn cael eu hysbysebu fel rhai gofynnol yn y Gwasanaeth Find a Tender, Contracts Finder a GwerthwchIGymru. Yn y rhan fwyaf o achosion, bydd proses dendro'n golygu gofyn i'r cyflenwyr â diddordeb i ateb cwestiynau cymhwyster. Bydd hyn yn galluogi'r Heddlu i sicrhau bod darpar gyflenwyr yn gyfreithiol, ariannol a thechnegol gadarn. Dim ond y rhai fydd yn llwyddo yn y cam cymhwyso fydd yn cael gwerthusiad o'u tendr llawn.

Rhaid dogfennu pob gwariant cyhoeddus yn llawn, o'r penderfyniad cychwynnol a'r awdurdodiad i brynu, i'r dyfarniad terfynol. Nod ein polisi caffael yw bod yn deg, yn rhesymol ac yn hollol dryloyw, gan roi cyfle cyfartal i bob cynigydd. Cyflawnir hyn drwy ddefnyddio meini prawf gwerthuso wedi'u cytuno ymlaen llaw. Fel rheol, y 'Tendr Mwyaf Manteisiol yn Economaidd' fydd hwn. Rhaid cynnal y broses gaffael mewn ffordd y gellir craffu arni ac sy'n dangos ei bod wedi cael ei chynnal yn briodol.

# Y Broses Gaffael

### Nodi Gofynion

Mae gweithgareddau caffael yn dechrau trwy gysylltu â'r defnyddiwr terfynol/adran yn gynnar i gadarnhau'r gofynion. Pan fydd yr angen wedi'i ddiffinio'n glir, gallai hysbyseb gael ei gosod yn un o'r canlynol, yn dibynnu ar natur a gwerth y pryniant.

### Hysbysebu ein Gofynion

Nid yw Heddlu Gwent yn cynnal rhestr o gyflenwyr cymeradwy ond mae'n defnyddio sawl dull o roi cyhoeddusrwydd i gyfleoedd busnes. Bydd y dulliau a ddefnyddir yn dibynnu ar natur a gwerth y cyfle.

[**https://www.gwerthwchigymru.llyw.cymru/**](https://www.gwerthwchigymru.llyw.cymru/)

Mae **defnyddio'r** ffwythiant Chwilio yn ffordd syml o ddod o hyd i gyfleoedd i'ch busnes ddarparu nwyddau, gwaith neu wasanaethau i'r sector cyhoeddus. Menter Llywodraeth Cymru yw GwerthwchIGymru sy'n helpu BBaChau (busnesau bach a chanolig eu maint) i weithio'n llwyddiannus gyda sefydliadau'r sector cyhoeddus.

### 

### [Hafan | Find a Tender (findatenderservice.co.uk)](https://www.findatenderservice.co.uk/)

### Defnyddir y gwasanaeth hwn ar gyfer pob cyfle i dendro sydd dros y trothwy caffael cyhoeddus presennol (a arferai gael ei adnabod fel OJEU).

[**https://www.gov.uk/contracts-finder**](https://www.gov.uk/contracts-finder)

Mae Contracts Finder yn caniatáu i chi chwilio am wybodaeth am gontractau gyda'r llywodraeth a'i hasiantaethau.

Gallwch ddefnyddio Contracts Finder i wneud y canlynol:

* chwilio am gyfleoedd am gontractau mewn sectorau gwahanol
* darganfod beth sydd ar ddod yn y dyfodol
* chwilio am fanylion tendrau a chontractau blaenorol

### Caffael Electronig

Caiff e-gaffael ei ymgorffori'n llawn yn ein dulliau gweithio.

Cynhelir y broses gaffael ar-lein, h.y. cofrestriad y cyflenwr/mynegi diddordeb, lawrlwytho'r contract, cyflwyno dogfen gynnig, gwerthuso tendrau, dyfarnu'r contract. Mae'n darparu ffordd syml, diogel ac effeithlon o reoli gweithgareddau tendro, gan leihau'r amser a'r ymdrech sy'n ofynnol i brynwyr a chyflenwyr.

Drwy ddefnyddio gwefan eDendrocymru, bydd yr holl ddogfennaeth yn cael ei chyfnewid yn electronig, heb unrhyw gost i'r cyflenwr.

### Mae buddiannau e-gaffael yn cynnwys:

* + - Gwell rheolaeth ar y broses dendro
    - Mwy o dryloywder
    - Llai o botensial am anghydfodau
    - Llai o gostau
    - Cyfathrebu gwell
    - Derbyn tendrau yn syth

### Ble i ymateb i gyfleoedd tendro Heddlu Gwent

Er mwyn edrych ar ein cyfleoedd wrth iddynt godi, cofrestrwch eich cwmni yn: **[edendrocymru: y porth edendro ar gyfer Gwerth Cymru (bravosolution.co.uk)](https://etenderwales.bravosolution.co.uk/cym/login.shtml)**

## Os bydd angen unrhyw gymorth arnoch i gofrestru eich cwmni neu edrych ar dendrau, defnyddiwch y cymorth ar-lein

## [**etenderwales: e-tendering portal for Value Wales (bravosolution.co.uk)**](https://etenderwales.bravosolution.co.uk/cym/call_me_back.htm)

### Edrych ar y Tendr

Fel rheol, mae 3 elfen i'r broses dendro, Cam Cymhwyso, Cam Technegol a Cham Masnachol. Dylai cyflenwyr sydd â diddordeb mewn tendro sicrhau eu bod yn darllen pob un o'r dogfennau a ddarperir a chwblhau pob cwestiwn perthnasol yn y 3 cham. Ni fydd y cyflenwyr hynny sy'n methu â bodloni'r meini prawf gofynnol yn destun gwerthusiad pellach. Caiff pob ymarfer caffael ei drin yn unigol ac nid fel proses safonol. Bydd angen i rai fynd trwy driniaeth fwy cymhleth a dyrys ac felly byddant yn cymryd mwy o amser na'r lleill.

**Cynghorion ar Dendro**

* + - Cadwch eich manylion yn gyfredol ar GwerthwchIGymru ac eDendrocymru fel na fyddwch yn colli allan ar gyfleoedd.
    - Dychwelwch eich cyflwyniad tendro erbyn y dyddiad a'r amser cau a bennwyd. Wrth gyflwyno tendr yn electronig, dylid rhoi ystyriaeth ddyledus i'r amser y gallai gymryd i lanlwytho unrhyw atodiadau trwy borth y we. Mae'n debygol y bydd unrhyw ddogfennaeth heb ei chyflwyno erbyn y dyddiad a'r amser cau a bennwyd yn cael ei heithrio o'r gwerthusiad.
    - Cofiwch ymateb i unrhyw gais am eglurhad neu wybodaeth bellach erbyn y dyddiad penodedig.
    - Gwnewch yn siŵr eich bod yn darparu'r holl wybodaeth y gofynnwyd amdani yn y ddogfennaeth Gwahoddiad i Dendro.
    - Peidiwch â newid y dogfennau tendro a ddychwelwch o gwbl, oni bai y gofynnir i chi wneud hynny.
    - Dim ond y wybodaeth sy'n ofynnol y dylech ei darparu a sylwch ar unrhyw gyfyngiadau geiriau sy'n berthnasol wrth ymateb i gwestiwn. **Ni** fydd gwybodaeth ychwanegol, nas gofynnwyd amdani, yn cael ei hystyried wrth sgorio/dyfarnu'r contract.
    - Os nad ydych yn siŵr am unrhyw agwedd ar y tendr yn ystod y broses dendro, dylech gysylltu â ni bob tro i gael cymorth trwy'r cyfleuster anfon negeseuon yn y system edendro.

### Gwerthuso

* + - Camsyniad cyffredin yw bod "gwerth am arian" yn gyfystyr â'r "rhataf ni waeth beth yw'r fanyleb". Mae'r Heddlu'n chwilio am gynhyrchion a gwasanaethau o ansawdd yn ogystal â phrisiau isel/cystadleuol a rheolaeth dda ar y contract ar ôl iddo gael ei ddyfarnu.
    - Mae'r Heddlu'n ceisio dyfarnu contractau bob amser i'r cyflenwr sy'n cyflwyno'r tendr mwyaf manteisiol yn economaidd sy'n bodloni'r fanyleb.

### Dyfarnu'r Contract

Dyfernir y contract i'r cyflenwr /cyflenwyr llwyddiannus.

### Dadfriffio

Lle mae caffaeliad uwchlaw'r trothwy caffael cyhoeddus, mae gan yr Heddlu rwymedigaeth i friffio'r cyflenwyr aflwyddiannus a rhoi rhesymau pam roeddent yn aflwyddiannus.

### Gweithredu

Mae Heddlu Gwent a'r cyflenwr yn cydweithio i sicrhau bod y contract yn cael ei weithredu'n llwyddiannus.

### Rheoli Contractau

Ar ôl i'r contract gael ei ddyfarnu, bydd y cleient/defnyddiwr y contract a'r adran Gaffael yn gweithio gyda'r cyflenwr llwyddiannus i sicrhau bod y contractwr yn perfformio yn unol â'r fanyleb a thelerau ac amodau'r contract. Mae gweithdrefnau monitro effeithiol yn hanfodol i sicrhau gwerth am arian a byddant yn dibynnu ar natur y nwyddau neu'r gwasanaethau a brynir. Rydym yn disgwyl cyfraniad rhagweithiol gan gyflenwyr megis awgrymiadau i arbed costau trwy ddulliau gwella parhaus.

Anelwn at feithrin cydberthynas weithio dda â'r cyflenwr a'i staff gan fod hyn yn rhoi'r cyfle i sicrhau bod gofynion y contract sydd wedi'u hymgorffori yn y contract yn cael eu gorfodi.

### Talu anfonebau'n brydlon

Mae Heddlu Gwent cydnabod pwysigrwydd llif arian i bob cwmni, yn enwedig cwmnïau bach, ac mae ganddo bolisi clir i dalu biliau yn unol â thelerau'r contract. Lle nad oes telerau contract wedi'u pennu, mae gennym bolisi i dalu ymhen 30 diwrnod calendr o dderbyn anfoneb gywir.

Gallwch helpu i wneud yn siŵr y caiff anfonebau eu talu'n brydlon drwy sicrhau eich bod yn cael rhif archeb prynu swyddogol cyn darparu nwyddau/gwasanaethau, gwirio bod holl fanylion yr anfoneb yn gywir a chynnwys y rhif archeb arni a sicrhau bod y cyfeiriad cywir ar yr anfoneb.

Rhowch wybod i ni am newidiadau i enw, cyfeiriad, cyfeiriad e-bost neu fanylion banc cyn gynted â phosibl. Er mwyn ein helpu i dalu'n gyflym, byddwn yn talu cyflenwyr drwy System Glirio Awtomataidd y Banciau (BACS).

# Contractau Presennol Heddlu Gwent

Hyb gwybodaeth ar-lein yw'r **Bluelight Procurement Database (BLPD)** a'i nod yw gwella'r wybodaeth y gellir ei gweld am gontractau a phrosesau caffael i brynwyr yn y gwasanaethau brys yn y DU. Dylai'r cyflenwyr nodi mai dim ond i ddefnyddwyr cofrestredig o aelod awdurdodau yn y gwasanaethau brys y mae BLPD ar gael iddynt. Fodd bynnag, gall cyflenwyr edrych ar gontractau y mae Heddluoedd a'r Gwasanaethau Tân yn eu defnyddio ar hyn o bryd trwy glicio ar y ddolen **[Bluelight Police Database](https://in-tendhost.co.uk/blpd2/aspx/Home)**

# Manylion Cyswllt Adran Gaffael Heddlu Gwent

Cyfeiriad E-bost:

[**procurement@gwent.police.uk**](mailto:procurement@gwent.police.uk)

Cyfeiriad Post:

Pencadlys yr Heddlu Gwent

Llantarnam Park Way

Llantarnam

Cwmbran

Torfaen

NP44 3FW